Marele compozitor Eugen Doga va prezenta marți, 5 martie, în premieră națională la București, volumul său intitulat "Viața e ca și o gamă în DO major", publicat de editura ANAMAROL.
Evenimentul va avea loc la Sediul Central al Bibliotecii Metropolitană București și va oferi o atmosferă prietenoasă și primitoare tuturor celor pasionați de muzică și literatură.
În acest sens, maestrul Eugen Doga va susține în cadrul evenimentului și un recital extraordinar.
Totodată, în același cadru, se va desfășura și lansarea cărții "Eugen Doga – Un om între oameni", semnată de scriitoare Rodica Elena Lupu, directorul editurii ANAMAROL. Cartea aduce în prim plan aspecte inedite și povești fascinante despre viața și cariera remarcabilă a maestrului.
Menționăm că vineri, 1 martie, Eugen Doga, cel mai mare compozitor român în viață, a împlinit 87 de ani.
Supranumit "Maestru în artă, Artist al Poporului și Om al Mileniului", Eugen Doga, născut la 1 martie 1937, în satul Mocra, din regiunea transnistreană a Republicii Moldova, a adunat pe parcursul vieții numeroase distincții și premii naționale și internaționale. El este înscris în lista celor 200 de personalități ale lumii. Compozitorul român este creatorul celebrelor valsuri "Gramofon" și "Dulcea și tandra mea fiară", ultimul fiind desemnat de către UNESCO drept cea de-a patra capodoperă muzicală a secolului trecut.